section_heading: Život i karijera
paragraph_text: Richter je rođen u Žitomiru (Ukrajina) od oca njemačkog emigranta i majke Ukrajinke. Odrastao je u Odesi. Neobično je da je u velikoj mjeri bio samouk iako su mu otac (također pijanist i orguljaš) i jedan od očevih učenika (jedan češki harfist) pružili osnovno glazbeno obrazovanje. Čak i u najranijoj dobi Richter je bio izvrstan a prima vista pijanist i redovito je svirao s mjesnim opernim i baletnim družinama. Razvila mu se strastvena ljubav prema operi, vokalnoj i komornoj glazbi koja je svoj pun izraz našla na festivalima koje je on ustanovio u Grange de Meslayu (Francuska) i u Moskvi u Puškinovu muzeju. Zaposlio se u Operi u Odesi gdje je korepetirao.